Rut Jónsdóttir, landsliðskona í handbolta, sér ekki eftir því að hafa tekið slaginn með KA/Þór í úrvalsdeild kvenna hér heima í ár. Liðið varð Íslandsmeistari í gær og er nú handhafi allra þriggja titlanna sem í boði voru á tímabilinu til þessa.
Þrátt fyrir að vera þaulreynd handboltakona fagnaði Rut Jónsdóttir sínum fyrsta Íslandsmeistaratitli í gær. Hún gekk til liðs við KA/Þór fyrir tímabilið og sér ekki eftir því.
Rut er uppalin í HK í Kópavogi en fór ung út í atvinnumennsku og spilaði í tólf ár í Danmörku. Hún vann Evrópubikarinn með danska liðinu Tvis Holstebro 2013 og 2016 var hún danskur bikarmeistari með Randers. 2019 varð hún svo danskur meistari með Esbjerg. Þá hefur hún verið lykilmaður í landsliðinu um árabil. KA/Þór varð Meistari Meistaranna síðasta haust, deildarmeistari í vor og vann svo Val í úrslitaeinvíginu um Íslandsmeistaratitilinn 2-0.
Þór Þorlákshöfn er einum sigri frá því að tryggja sig áfram í úrslit úrvalsdeildar karla í körfubolta. Fyrir leik Þórs og Stjörnunnar í gærkvöldi var staðan 1-1 í undanúrslitaveinvígi þeirra en Þór vann 115-92 á heimavelli og staðan orðin 2-1, vinna þarf þrjá leiki til að komast í úrslit. Í kvöld getur Keflavík tryggt sig áfram með sigri á KR í hinu undanúrslitaeinvíginu. Staðan er 2-0 fyrir Keflavík.
Hin nítján ára gamla Yuka Saso frá Filippseyjum fagnaði í gær sigri á Opna bandaríska risamótinu í golfi. Hún er fyrst Filippseyinga til að vinna á risamóti í greininni og annar táningurinn í sögunni. Saso verður tvítug seinna í júní. Hún mætti Nasa Hataoka frá Japan í bráðabana um sigurinn og hafði betur með þriggja metra pútti á þriðju holu bráðabanans. Fyrir vikið fékk hún eina milljón bandaríkjadala eða rúmar 120 milljónir íslenskra króna.